CELEX: 32017D2165
Language: ro
Date: 2017-11-17 00:00:00
Title: Decizia de punere în aplicare (UE) 2017/2165 a Comisiei din 17 noiembrie 2017 de aprobare a planului de eradicare a pestei porcine africane la porcii sălbatici din anumite zone din Republica Cehă [notificată cu numărul C(2017) 7536] (Text cu relevanță pentru SEE. )

21.11.2017   
            
            
               RO
            
            
               Jurnalul Oficial al Uniunii Europene
            
            
               L 304/55
            
         DECIZIA DE PUNERE ÎN APLICARE (UE) 2017/2165 A COMISIEI
   din 17 noiembrie 2017
   de aprobare a planului de eradicare a pestei porcine africane la porcii sălbatici din anumite zone din Republica Cehă
   
      
         [notificată cu numărul C(2017) 7536]
      
   
   (Numai textul în limba cehă este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (1), în special articolul 16 alineatul (1) al doilea paragraf,
   întrucât:
   
               (1)
            
            
               Directiva 2002/60/CE prevede măsurile minime care trebuie luate la nivelul Uniunii pentru combaterea pestei porcine africane, inclusiv cele care trebuie aplicate în cazul confirmării unui caz de pestă porcină africană la porcii sălbatici.
            
         
               (2)
            
            
               În 2017, Republica Cehă a notificat Comisiei existența unor cazuri de pestă porcină africană la porcii sălbatici și a adoptat măsurile de control al bolii impuse de Directiva 2002/60/CE.
            
         
               (3)
            
            
               Având în vedere situația epidemiologică actuală și în conformitate cu Directiva 2002/60/CE, Republica Cehă a prezentat Comisiei un plan de eradicare a pestei porcine africane (denumit în continuare „planul de eradicare”).
            
         
               (4)
            
            
               Pentru a stabili măsuri zoosanitare de combatere corespunzătoare și pentru a preveni răspândirea în continuare a bolii, în anexa la Decizia de punere în aplicare 2014/709/UE a Comisiei (2) a fost stabilită o listă a Uniunii cu zonele de risc ridicat. Anexa la Decizia de punere în aplicare 2014/709/UE a fost modificată recent prin Decizia de punere în aplicare (UE) 2017/1850 a Comisiei (3) pentru a se ține cont, printre altele, de recentele cazuri de pestă porcină africană la porcii sălbatici din Republica Cehă. Astfel, părțile I și II din anexa respectivă includ în prezent zonele infectate din Republica Cehă.
            
         
               (5)
            
            
               Planul de eradicare a fost examinat de Comisie și a fost considerat conform cu cerințele stabilite la articolul 16 din Directiva 2002/60/CE. Prin urmare, acesta ar trebui să fie aprobat în consecință.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Se aprobă planul prezentat de Republica Cehă la 24 octombrie 2017 de eradicare a pestei porcine africane la populațiile de porci sălbatici din zonele afectate de pe teritoriul respectivului stat membru.
   Articolul 2
   Până la 1 decembrie 2017, Republica Cehă pune în vigoare actele cu putere de lege și actele administrative necesare pentru punerea în aplicare a planului de eradicare menționat la articolul 1.
   Articolul 3
   Prezenta decizie se adresează Republicii Cehe.
   
      Adoptată la Bruxelles, 17 noiembrie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 192, 20.7.2002, p. 27.
   
      (2)  Decizia de punere în aplicare 2014/709/UE a Comisiei din 9 octombrie 2014 privind măsurile zoosanitare de combatere a pestei porcine africane în anumite state membre și de abrogare a Deciziei de punere în aplicare 2014/178/UE (JO L 295, 11.10.2014, p. 63).
   
      (3)  Decizia de punere în aplicare (UE) 2017/1850 a Comisiei din 11 octombrie 2017 de modificare a Deciziei de punere în aplicare 2014/709/UE privind măsurile zoosanitare de combatere a pestei porcine africane în anumite state membre (JO L 264, 13.10.2017, p. 7).